Studente-betogings: ‘Regering misluk in hantering van krisis’Shaeera Kalla, ondersteun deur haar pa, word na ‘n ambulans geneem nadat sy 13 keer met rubberkoeëls geskiet is tydens #FeesMustFall-betogings op Wits (20 Oktober 2016) Foto: Ihsaan Haffejee, Groundup Die VF Plus het Vrydag gesê die ANC-regering misluk tans in sy hantering van die studente-proteste omdat hy regering én aktivistiese bevrydingsbeweging tegelyk probeer wees. “Om albei te wees, is ongelukkig nie moontlik nie,” het dr. Pieter Mulder, leier van die VF Plus, gesê. Dr. Mulder het gesê ŉ voorbeeld hiervan is die uitlating Donderdag van Zizi Kodwa, ANC-woordvoerder, waarin hy die polisie gekritiseer het deur te sê hulle moenie rubberkoeëls tydens gewelddadige protesaksies teen studente gebruik nie. “Die minister van verdediging, Nosiviwe Mapisa-Nqakula, het ook die polisie ernstig gekritiseer oor die wyse waarop hulle rubberkoeëls gebruik. Dit is deursigtige pogings van die ANC om gewild by die betogende studente te probeer wees sonder om werklik oplossings vir die probleme te soek of alternatiewe voorstelle te maak oor hoe die polisie die situasie moet hanteer. Dat die polisie beter in skarebeheer opgelei kan word, word nie betwyfel nie. Die gebruik van oormatige geweld word ook veroordeel.” Mulder het gesê dit is ŉ getuigskrif vir polisie-selfbeheersing dat die gewelddadigheid van die studenteprotes en die afbrand van geboue en biblioteke nog nie tot die dood van enige student gelei het nie. “Min word geskryf oor hoe die studente strafregtelik optree en die polisie uittart. Wanneer die protes ŉ sekere vlak van gewelddadigheid en die vernietiging van eiendom bereik, is daar min ander metodes behalwe rubberkoeëls oor om die skare te beheer. Daarom is dit ook internasionaal ŉ erkende metode om hierdie vlak van geweld te hanteer.” Volgens Mulder het pres. Jacob Zuma dieselfde gewildheidsrol probeer speel toe hy die #FeesMustFall-betogings as “tekens van ŉ gesonde demokrasie” beskryf het. “Die afbrand van biblioteke en geboue asook die berekende beskadiging van motors kan nooit tekens van ŉ gesonde demokrasie wees nie. Al verduideliking vir die president se uitlatings sou wees dat hy die afgelope tyd te veel in die buiteland was, altesaam 75 dae, en daarom hierdie werklikheid van die huidige studentebetogings misgeloop het.” Mulder het gesê die ANC moet besluit of hy die land wil regeer en of hy ŉ populistiese bevrydingsbeweging wil wees. Dit geld ook universiteitsrektore wat uit die bevrydingstryd kom en nou nog steeds in daardie gees die huidige onredelike gewelddadigheid en strafbare optrede probeer hanteer. “Ná swak besluite deur onbevoegde ANC-politici en rektore word die polisie ingeroep om die gevolge daarvan te hanteer. Dit is onbillik teenoor die polisie dat hulle agterna deur dieselfde politici en rektore wat hulle ingeroep het, gekritiseer word oor hulle optrede,” het hy afgesluit.